钦定古今图书集成/明伦汇编/闺媛典/第138卷 > 萧思上妻赵氏
## 钦定古今图书集成/明伦汇编/闺媛典/第138卷 > 萧思上妻赵氏

按《泾县志》：“赵氏名桂，文学萧思上妻。年十六归萧，以
孝敬称。二十八夫亡，触地毁形，矢不独生，水浆不入
口者七日。姑抚慰曰：‘妇死固足尚，但我年逾六十，长
孙之申方八岁，次缵甫离腹，独不为老幼计乎’？因强
起执事，悉屏绮纨珠翠，而麤粝自御，服阕不改。姑年
七十终，氏哭泣尽哀，祭葬尽礼，御下无疾声戾色，而”
仆婢畏如严君。为两男四女毕婚嫁，俱一手拮据。未
几，长子夭，所遗穉孙又顾复之。次子任侠，挥金结客，
氏与之无吝。妾姑汤氏，无出，氏敬事与姑同。夫有姊，
归于查。查故宦裔而家贫，氏岁给其赡。夫鲜兄弟，早
为夫置簉，夫死，即厚遣之，不以己意律人。遇俭岁，邻
族告急，应之无倦。以忧勤太过，年四十八，疽发背卒。